7.2.2023
DA
Den Europæiske Unions Tidende
C 47/197 Onsdag den 6. juli 2022
47. bemærker, at adgangen til sundhedspleje kan hindres af den sammensatte virkning af intersektionel forskelsbehandling; opfordrer medlemsstaterne til at sikre universel og tilgængelige sundhedsdækning, herunder specialiserede mentale sundhedstjenester, og til hurtigst muligt at fjerne de eksisterende hindringer for sundhedspleje for alle, herunder for migranter, der befinder sig i en irregulær administrativ situation, og med særligt fokus på kvinder i al deres mangfoldighed; fremhæver, at adgang til sundhed aldrig bør hindres af uvidenhed, forudindtagethed eller stigmatisering; understreger vigtigheden af, at sundhedspersonale yder pleje på en human, ikkediskriminerende og ikkefordømmende måde med respekt for det frie, forudgående og informerede samtykke og patienternes rettigheder; bemærker, at der er en betydelig mangel på data om kvinder fra marginaliserede gruppers og migrantkvinders adgang til sundhedstjenester, navnlig mentale sundhedstjenester; 48. opfordrer medlemsstaterne til at være opmærksomme på den sammensatte virkning af intersektionel forskelsbehandling på adgangen til diagnosticering i sundhedsplejen, navnlig hvad angår reproduktiv sundhed og navnlig for sorte kvinder, farvede kvinder og minoritetskvinder; minder om, at seksuel og reproduktiv sundhed og rettigheder er grundlæggende menneskerettigheder, som alle mennesker i al deres mangfoldighed bør have adgang til på sikker og lovlig vis; 49. opfordrer medlemsstaterne til at vedtage og gennemføre strategier, politikker og programmer til fremme af seksuel og reproduktiv sundhed og rettigheder for marginaliserede grupper af kvinder og til at udrydde de systemiske, finansielle, juridiske, praktiske og sociale hindringer, de står over for, og til at sikre, at seksuel og reproduktiv sundhed og rettigheder beskyttes og respekteres i alle medlemsstater; opfordrer medlemsstaterne til at fremme familieplanlægning og omfattende alderssvarende seksualundervisning og hjælpe kvinder i sårbare eller usikre situationer med at få adgang til gratis prævention af alle forskellige typer for at sikre, at de ikke vil blive udsat for diskriminerende praksis i forbindelse med adgangen til sundhedstjenester; 50. opfordrer medlemsstaterne til at sikre tilgængelige og gennemsigtige procedurer for juridisk anerkendelse af køn baseret på selvbestemmelse og i overensstemmelse med Verdenssundhedsorganisationens ICD-11, til at anerkende transkønnede, ikkebinære og interkønnede personer i lovgivningen samt fjerne hindringer såsom obligatoriske kirurgiske indgreb eller obligatorisk psykologisk rådgivning; opfordrer indtrængende medlemsstaterne til at forbyde kønslemlæstelse af interkønnede og til at sikre, at interkønnede spædbørn ikke udsættes for ikkelivsnødvendig medicinsk eller kirurgisk behandling, mens de er spæde eller børn; 51. opfordrer medlemsstaterne til at afskaffe tvangssterilisation, tvungen abort og tvungen prævention, herunder blandt kvinder med handicap og romakvinder, samt medicinering af transkønnede personer, og til at respektere deres fysiske og kropslige integritet; opfordrer medlemsstaterne til at sikre effektive og rettidige retsmidler for alle, der har overlevet tvangssterilisation og tvungen skilsmisse, herunder gennem indførelse af effektive erstatningsordninger; 52. minder om, at kvinder i al deres mangfoldighed — navnlig kvinder, der oplever intersektionelle former for forskelsbehandling, kvinder i marginaliserede situationer og i konfliktsituationer — i uforholdsmæssigt høj grad berøres af klimaændringerne og deres konsekvenser; opfordrer Kommissionen og medlemsstaterne til at sikre, at alle klimaforanstaltninger omfatter et intersektionelt perspektiv, herunder med hensyn til køn og race, at der indføres målrettede midler og foranstaltninger til dette formål, og at en lige deltagelse af kvinder i al deres mangfoldighed sikres i de beslutningstagende organer på internationalt, europæisk, nationalt og lokalt plan; 53. opfordrer indtrængende medlemsstaterne til at gøre en hurtig, effektiv og koordineret indsats for at beskytte menneskerettighederne og tackle behovene for seksuel og reproduktiv sundhed hos kvinder, piger og marginaliserede grupper, der er berørt af konflikten i Ukraine; o o 54.
o
pålægger sin formand at sende denne beslutning til Rådet og Kommissionen.